BESLUTNING [1] om Den Internationale Krigsforbryderdomstol for Rwanda

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet den 17.-20. marts 1997 i Bruxelles,

A. der henviser til, at Den Internationale Krigsforbryderdomstol for Rwanda siden sin oprettelse har været plaget af alvorlige funktionelle vanskeligheder af økonomisk, administrativ og logistisk art, som har forsinket påbegyndelsen af dens virksomhed,

B. der bemærker, at den første proces først indledtes den 9. januar 1997, skønt domstolen blev oprettet ved resolution af 8. november 1994 fra FN's Sikkerhedsråd,

C. der beklager de meget utilstrækkelige midler, domstolen råder over til at udføre sin opgave, og den manglende konsekvens i visse af bestemmelserne vedrørende dens funktion,

D. der navnlig gør opmærksom på, at den offentlige anklager ved Den Internationale Krigsforbryderdomstol for Rwanda og den assisterende offentlige anklager henholdsvis er baseret i Haag og Kigali, medens domstolens øvrige instanser befinder sig i Arusha,

E. der finder, at decentraliseringsprincippet er en af de faktorer, som i mest alvorlig grad skader effektiviteten af arbejdet i denne ad hoc-krigsforbryderdomstol for Rwanda, medens domstolen i Haag har mere gunstige arbejdsvilkår,

F. der noterer sig den beslutning, som FN's generalsekretær traf i begyndelsen af marts måned om at acceptere justitssekretæren og den assisterende offentlige anklagers afsked, da de mistænkes for alvorlige forvaltningsfejl,

G. der dog henviser til, at dommerne på ingen måde drages i tvivl, og at der er indledt et stort antal procedurer,

H. der henviser til, at disse funktionsforstyrrelser ikke kan drage selve princippet om en international krigsforbryderdomstol, der har til opgave at dømme ophavsmændene til et folkedrab som det, der blev begået i Rwanda i 1994, i tvivl,

I. der henviser til, at landenes samarbejde på alle niveauer (økonomiske bidrag, indsamling af beviser, anholdelse af personer, der er involveret i folkedrabet osv.) er et nøgleelement i forbindelse med det heldige udfald af ad hoc-domstolens virksomhed,

J. der henviser til, hvor langt man er nået i forberedelserne til nedsættelsen af en international krigsforbryderdomstol, og FN's Generalforsamlings beslutning om i 1998 at indkalde til en diplomatkonference med henblik på nedsættelsen af denne domstol,

1. anmoder FN om at gøre alt for så hurtigt og på så fuldstændig måde som muligt at give denne internationale ad hoc-krigsforbryderdomstol midlerne til at udføre sin opgave;

2. anmoder alle EU-medlemsstaterne og alle AVS-landene om fuldt ud at samarbejde med ad hoc-krigsforbryderdomstolen for Rwanda, navnlig ved at yde økonomisk støtte til dens funktion og at vedtage den nødvendige lovgivning på nationalt plan;

3. bekræfter, at den støtter de principper, hvorpå denne ad hoc-domstol er baseret, og som ikke kan drages i tvivl;

4. finder, at vanskelighederne i forbindelse med denne ad hoc-domstols funktion viser, at det er absolut nødvendigt hurtigst muligt at etablere en permanent international krigsforbryderdomstol;

5. opfordrer derfor Lomé-konventionens signatarstater til i FN fortsat at støtte en fælles holdning med hensyn til behovet for senest i 1998 at etablere denne permanente internationale krigsforbryderdomstol;

6. pålægger sine formænd at sende denne beslutning til AVS-EF-Ministerrådet, Kommissionen og FN's generalsekretær.